พังงาหวั่นคลื่นทะเลจากพายุปาบึก เร่งสร้างแนวกั้นคลื่น ป้องกันไข่เต่ามะเฟืองที่กำลังฟักรอแตกตัว
นายประภาส ขุนพิทักษ์ นายอำเภอท้ายเหมือง จังหวัดพังงา พร้อมด้วยนายสุนทร วิมาน นายกองค์การบริหารส่วนตำบลนาเตย นำทีมสร้างแนวกั้นคลื่นทะเลที่ชายหาดท่าไทร บ้านท่าแตง ตำบลนาเตย ใกล้หลุมฟักไข่เต่ามะเฟือง หลังคลื่นทะเลซัดแรง กัดเซาะชายหาดเป็นแนวยาว อันเนื่องจากพายุดีเปรสชั่นปาบึกพาดผ่านจังหวัดพังงาและได้ลงทะเลอันดามันไปแล้ว แต่ท้องฟ้ายังมืดคลึ้ม มีฝนโปยปรายปรายบ้าง แต่ไม่มีลมพัดแรงแต่อย่างใด หวั่นยังมีผลกระทบจึงรีบทำแนวป้องกันไว้ก่อน โดยก่อนหน้านี้ ดร.ก้องเกียรติ กิตติวัฒนาวงศ์ ผู้อำนวยการศูนย์วิจัยและพัฒนาทรัพยากรทางทะเลและชายฝั่งทะเลอันดามัน(ภูเก็ต) พร้อมด้วยนายมงคล ลิ่ววิริยกุล หัวหน้าอุทยานแห่งชาติเขาลำปี-หาดท้ายเหมือง นำเจ้าหน้าที่และนักวิชาการเข้าตรวจสอบสภาพของหลุมและการพัฒนาการของไข่ในหลุมพบว่ายังปกติดีนายสุนทร วิมาน นายกองค์การบริหารส่วนตำบลนาเตย กล่าวว่า คลื่นทะเลขนาดนี้เป็นปกติของหาดท่าไทร ประเมินสถานการณ์แล้วคิดว่าคลื่นไม่น่าจะซัดถึงบริเวณพื้นที่จุดที่เต่ามะเฟืองวางไข่ไว้ ซึ่งอยู่ห่างประมาณ 30 เมตร แต่ทาง ดร.ก้องเกียรติ มีความเห็นว่า กันไว้ดีกว่าแก้ จึงรีบปักเสากั้นด้วยไม้ไผ่และใช้แสลมกันทรายไว้ด้วย โดยทางเจ้าหน้าที่ได้ทำการกั้นบริเวณรอบๆ หลุมพร้อมตั้งชุดเฝ้าติดตามพัฒนาการของไข่เต่า โดยมีกล้องซีซีทีวีติดตั้งไว้ 6 จุดด้วยกัน ?ทั้งนี้ การขึ้นวางไข่ของเต่ามะเฟืองในครั้งนี้เมื่อวันที่ 26 ธันวาคม 2561 ที่ผ่านมา วัดรอยความกว้างของกระดองส่วนท้องได้ 1 เมตร ความกว้างพายได้ 1.6 เมตร ในการฟักไข่นั้น นับจากวันที่วางไข่ไปประมาณ 60 – 74 วัน ก็จะฟักเป็นตัว ซึ่งการพบไข่เต่ามะเฟืองในครั้งนี้ ไม่มีการเคลื่อนย้าย เพียงขุดพิสูจน์ว่ามีการวางไข่จริงหรือไม่ เพื่อไม่ให้เกิดผลกระทบต่อการรอดชีวิต โดยยังไม่ทราบจำนวนที่แน่ชัด เพียงคาดว่าน่าจะอยู่ที่ประมาณ 100 ฟอง